**Folketingets Erhvervsudvalg**

|  |
| --- |
| ERHVERVSMINISTEREN  08. januar 2021 |
| ERHVERVSMINISTERIET  Slotsholmsgade 10-12  1216 København K  Tlf. 33 92 33 50  Fax 33 12 37 78  CVR-nr. 10 09 24 85  EAN nr. 5798000026001  em@em.dk  www.em.dk |

**Besvarelse af spørgsmål** **195 alm. del** **stillet af udvalget den** **11. december 2020** **efter ønske fra Anni Matthiesen (V) og Torsten Schack Pedersen (V).**

**Spørgsmål****:**

Ministeren bedes bekræfte, hvorvidt der i henvisningen til domspraksis i ministerens svar på ERU alm. del-spørgsmål 63 og 64 kun er forekommet domme i sager, hvor personer har udlejet mere end to sommerhuse. Ministeren bedes desuden bekræfte, at der i Naturstyrelsens kontrol af erhvervsmæssig udlejning i 2014 systematisk blev undersøgt de 100-500 sommerhuse i 10 udvalgte kommuner (3.435 sommerhuse i alt) med højeste lejeindtægt, og udlejning af to sommerhuse blev accepteret uanset lejeindtægt og sommerhusets størrelse.

**Svar:**

Jeg har spurgt Erhvervsstyrelsen, som oplyser følgende:

”Der har i flere af de sager fra retspraksis, der er henvist til i svarene på udvalgets spørgsmål 63 og 66 - dvs. sager hvor enten sommerhusets størrelse eller lejeindtægten er tillagt vægt i rettens vurdering af, at sommerhusudlejningen var erhvervsmæssig og dermed ulovlig - været tale om udlejning af flere end to sommerhuse. Det gælder fx dommen FM 1996.34, hvor Vestre Landsret bl.a. lagde vægt på lejeindtægten og dømte tre sommerhusejere, der hver havde udlejet tre sommerhuse.

Retspraksis omfatter dog eksempelvis også en sag, hvor der er afsagt dom for en sommerhusejers udlejning af to sommerhuse, hvor retten lagde vægt på bl.a. husenes størrelse og størrelsen af lejeindtægterne, jf. dommen TfK2000.148/2 fra Vestre Landsret, hvor en sommerhusejer blev idømt bødestraf for udlejning af to sommerhuse. Derfor kan det ikke bekræftes, at der kun er forekommet domme i sager, hvor personer har udlejet flere end to sommerhuse.

I forhold til Naturstyrelsens tilsyn kan Erhvervsstyrelsen oplyse, at der i 2014 blev igangsat en større tilsynsrunde med ulovlig udlejning af sommerhuse og andre ferieboliger.

En søgning i Naturstyrelsens daværende journalsystem viser, at tilsynsrunden fra 2014 var baseret på de oplysninger om sommerhusejeres lejeindtægter, som sommerhusudlejningsbureauerne efter skattelovgivningen var forpligtet til at indberette til skattemyndighederne. Tilsynet var afgrænset til 10 udvalgte kommuner med mange sommerhusområder. Som kriterium for indberetningerne fra skattemyndighederne var navnlig høje lejeindtægter.

Erhvervsstyrelsen har ikke holdepunkter for at kunne bekræfte, at udlejning af to sommerhuse generelt er blevet accepteret, uanset lejeindtægten og sommerhusenes størrelse. Det skal i den forbindelse bemærkes, at en eventuel fastsættelse af en ufravigelig praksis for, at udlejning af to sommerhuse altid er lovlig, ville være i strid med sommerhusloven, hvorefter der altid skal foretages en konkret vurdering af, om der er tale om lovlig sommerhusudlejning.”

Med venlig hilsen

Simon Kollerup